Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με την τροποποίηση, για τέταρτη φορά, του κανονισμού (ΕΚ) αριθ. 2742/1999 περί καθορισμού, για το 2000, των αλιευτικών δυνατοτήτων και συναφών όρων για ορισμένα αποθέματα ιχθύων και ομάδες αποθεμάτων ιχθύων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με τον κανονισμό του Συμβουλίου (ΕΚ) αριθ. 2742/1999 καθορίζονται, μεταξύ άλλων, οι αλιευτικές δυνατότητες και οι συναφείς όροι για την αλιεία τόννου στον Ανατολικό Ατλαντικό και στη Μεσόγειο θάλασσα, που ισχύουν κατά το έτος 2000. Η διατεθείσα στην Κοινότητα ποσόστωση (18.590 μετρικοί τόνοι) αντιστοιχεί στην ποσόστωση που διέθεσε στην Κοινότητα η Διεθνής Επιτροπή Διατήρησης του Τόννου του Ατλαντικού (ΙCCAT).

Ωστόσο, κατά την τελευταία ετήσια συνεδρίαση της ICCAT (που πραγματοποιήθηκε τον Νοέμβριο 1999), η Κοινότητα επέτυχε την αναγνώριση επιπλέον ποσότητας 2.581 μετρικών τόνων τόννου για το έτος 1998, που μπορούν να μεταφερθούν στο έτος 2000. Η επιπλέον αυτή ποσότητα επετεύχθη συνεκτιμώντας την αναθεώρηση των στατιστικών στοιχείων για τα αλιεύματα που ενέκρινε η ICCAT για τα έτη 1993 και 1994, και τα οποία συνιστούν τη βάση αναφοράς για τους περιορισμούς αλιευμάτων κατά το έτος 1998. Η αναθεώρηση αυτή υποστηρίχθηκε από την Κοινότητα στους κόλπους της ICCAT, σύμφωνα με τις διατάξεις του σχετικού επί του θέματος κανονισμού του Συμβουλίου 65/98.

Κατά το Συμβούλιο Αλιείας του 1999, η Επιτροπή ανέλαβε να παρουσιάσει πρόταση τροποποίησης της κοινοτικής ποσόστωσης για τον τόννο, κατά το έτος 2000, με βάση την ανωτέρω επιπλέον ποσότητα και συνεκτιμώντας την υπέρβαση και υστέρηση ποσοτήτων αλιευμάτων από τα κράτη μέλη έναντι των ποσοστώσεων που τους διετέθησαν κατά το έτος 1998.

Η διατεθείσα ανωτέρω ποσότητα των 2.581 μετρικών τόνων, που μεταφέρεται στο έτος 2000, πραγματοποιείται με βάση τη σχετική συμβολή των κρατών μελών στη δημιουργία του κοινοτικού πλεονάσματος αλιευμάτων κατά το έτος 1998.

Το Συμβούλιο καλείται να εγκρίνει την παρούσα πρόταση ώστε να επιτραπεί στους αλιείς να αξιοποιήσουν τις αλιευτικές δυνατότητες και να εξακολουθήσουν τη δραστηριότητά τους υπό τους ενδεδειγμένους όρους.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με την τροποποίηση, για τέταρτη φορά, του κανονισμού (ΕΚ) αριθ. 2742/1999 περί καθορισμού, για το 2000, των αλιευτικών δυνατοτήτων και συναφών όρων για ορισμένα αποθέματα ιχθύων και ομάδες αποθεμάτων ιχθύων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3760/92 του Συμβουλίου της 20ής Δεκεμβρίου 1992 για τη θέσπιση κοινοτικού συστήματος για την αλιεία και την υδατοκαλλιέργεια [1], και ιδίως το άρθρο 8 παράγραφος 4,

[1] OJ L 389, 31.12.1992, p. 1

την πρόταση της Επιτροπής,

Εκτιμώντας τα εξής:

(1) Με τον κανονισμό (ΕΚ) αριθ. 2742/1999 της 17ης Δεκεμβρίου 1999 καθορίζονται, για το έτος 2000, οι αλιευτικές δυνατότητες και οι συναφείς όροι για ορισμένα αποθέματα ιχθύων και ομάδες αποθεμάτων ιχθύων.

(2) Με τον κανονισμό (ΕΚ) αριθ. 65/98 της 19ης Δεκεμβρίου 1997 εδόθη εντολή στην Επιτροπή να αναλάβει την αναθεώρηση των στατιστικών στοιχείων για τα αλιεύματα της Διεθνούς Επιτροπής Διατήρησης του Τόννου του Ατλαντικού (ICCAT) και να τροποποιήσει ανάλογα τις κοινοτικές ποσοστώσεις για το έτος 1998.

(3) Η ICCAT, στην ετήσια συνεδρίασή της τον Νοέμβριο 1998, ενέκρινε αναθεώρηση των στατιστικών για τα αλιεύματα κατά τα έτη 1993 και 1994, οι οποίες συνιστούν τη βάση αναφοράς για τους περιορισμούς αλιευμάτων κατά το έτος 1998.

(4) Η ICCAT, στην ετήσια συνεδρίασή της τον Νοέμβριο 1999, υιοθέτησε την αρχή ότι η Κοινότητα πραγματοποίησε αλιεύσεις μικρότερες κατά 2.581 μετρικούς τόνους από τις ποσότητες που αντιστοιχούν στον περιορισμό αλιευμάτων για το έτος 1998, με βάση τα αναθεωρημένα στοιχεία.

(5) Η διατεθείσα ποσότητα των 2.581 που μεταφέρθηκε στο έτος 2000 υπολογίστηκε με βάση τη συμβολή των κρατών μελών στη δημιουργία του πλεονάσματος κατά το 1998.

(6) Θα πρέπει να τροποποιηθεί ανάλογα ο κανονισμός του Συμβουλίου (ΕΚ) αριθ. 2742/1999,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2742/1999 τροποποιείται ως εξής:

Η αριθμητική τιμή που έχει αναγραφεί στο παράρτημα αντικαθιστά την αντίστοιχη του παραρτήματος 1 F.

Άρθρο 2

Ο παρών κανονισμός αρχίζει να ισχύει την έβδομη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

>ΘΕΣΗ ΠIΝΑΚΑ>